‘ปกรณ์’เปิดแผน กสิกรโคแบรนด์ ขยายบัตรเครดิต
ธนาคารกสิกรไทย มั่นใจกลยุทธ์การออกบัตรเครดิตร่วมกับพันธมิตร ช่วยเพิ่มยอดใช้จ่าย
1 ธ.ค. 2557

ธนาคารกสิกรไทย มั่นใจกลยุทธ์การออกบัตรเครดิตร่วมกับพันธมิตร ช่วยเพิ่มยอดใช้จ่าย
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า กลยุทธ์การตลาดบัตรเครดิตในปี 2558 ของธนาคาร ยังคงเน้นการออกบัตรเครดิตร่วมกับพันธมิตรธุรกิจ (โคแบรนด์) ช่วยเพิ่มฐานลูกค้าผู้ถือบัตร และลูกค้าใช้บัตรของธนาคารเพิ่ม เนื่องจากไลฟ์สไตล์ของลูกค้ามีความหลากหลายและเปลี่ยนแปลงอย่างรวดเร็ว การถือบัตรโคแบรนด์ให้สิทธิประโยชน์มากกว่าถือบัตรเครดิตใบเดียว โดยปีหน้ามีแผนจะร่วมกับพันธมิตรออกบัตรเครดิตโคแบรนด์อีกหลายประเภท 
“เป้าหมายของการออกบัตรเครดิตที่ต้องการมากที่สุด คือ ยอดการใช้จ่ายผ่านบัตร ที่ให้ความสำคัญกว่าจำนวนฐานบัตร แต่ตอนนี้คน 1 คนพกบัตรเครดิตหลายใบแล้ว ซึ่งการที่จะให้ลูกค้าหยิบใช้บัตรของเรา คือ ต้องมีประโยชน์ที่เขาต้องการ ซึ่งทางออกคือบัตรโคแบรนด์ ซึ่งเรามีร่วมค่อนข้างคลุมไลฟ์สไตล์ เช่น สายการบิน ห้าง โรงพยาบาล ประกัน” นายปกรณ์ กล่าว
ปัจจุบัน บัตรโคแบรนด์ของธนาคารกสิกรไทย มียอดการใช้จ่ายผ่านบัตรในอัตราสูงกว่าค่าเฉลี่ยการใช้จ่ายผ่านบัตรของทั้งพอร์ตรวมซึ่งอยู่ที่ 1.73 หมื่นบาท/บัตร/เดือน ซึ่งมาจากสิทธิประโยชน์พิเศษของแต่ละบัตรเป็นสำคัญ ที่เพิ่มเติมจากสิทธิประโยชน์พื้นฐานที่ธนาคารมุ่งเน้นมาโดยตลอด 4 หมวด คือ ช็อปปิ้ง กินดื่ม สุขภาพ และท่องเที่ยว
นายปกรณ์ ยอมรับว่า การออกบัตรเครดิตใหม่ใช้งบประมาณสูงแต่ก็คุ้มค่า การทำตลาดจะประสบความสำเร็จหรือไม่ขึ้นอยู่กับแบรนด์ที่แข็งแกร่งของทั้งธนาคารและพันธมิตร ซึ่งหลักการออกบัตรโคแบรนด์ คือ วิน-วิน-วิน 3 ฝ่าย ทั้งพันธมิตรที่มีผู้ใช้บริการมากขึ้น ธนาคารได้ค่าธรรมเนียมจากการรูดบัตร และผู้บริโภคได้ประโยชน์
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) กล่าวว่า เคทีซีไม่เน้นทำบัตรโคแบรนด์ เนื่องจากการออกหน้าบัตรใหม่มีต้นทุนสูง โดยเฉพาะต้นทุนการตลาดในการสร้างความรับรู้ต่อผู้บริโภค โดยในปีหน้ากลยุทธ์ธุรกิจบัตรเครดิตจึงยังคงเน้นการให้สิทธิประโยชน์ที่ตอบโจทย์ความต้องการลูกค้า เพื่อกระตุ้นยอดการใช้จ่ายผ่านบัตรมากกว่า
“ไม่ค่อยอยากทำโคแบรนด์ เพราะค่าใช้จ่ายสูง ทั้งการทำตลาด ทั้งการคิดแผนให้คนมาใช้บัตร ซึ่งการทำธุรกิจเราจะนึกถึง 3 กลุ่ม คือ ผู้ถือหุ้น พนักงาน และผู้ถือบัตร แนวทางการเปิดหน้าบัตรใหม่บ่อยๆ อาจจะไม่เป็นประโยชน์แก่ผู้ถือบัตรเท่ากับการออกโปรโมชั่นให้คนใช้จ่ายดีกว่า แต่ไม่ใช่ไม่มีเลย อาจจะมีโคแบรนด์ออกมาบ้าง ซึ่งเป็นความต้องการของพันธมิตรเราที่อยากมีอะไรพิเศษให้แก่ลูกค้า” นายระเฑียร กล่าว